Kristian Thulesen Dahl (DF), 1998-10-08:
Da statsministeren gjorde sig nogle bemærkninger om, at det var godt, at arbejdsministeren bakkede på sin pibe, for så risikerede han ikke at bakke baglæns,
kom jeg umiddelbart til at tænke på, om det var en idé, at statsministeren begyndte at ryge pibe.
Men jeg må retfærdigvis sige, at da statsministeren så kom ind i sin besvarelse af de ting, der var rejst under debatten, var der da alligevel grund til at lytte godt efter.
Jeg må sige til statsministeren, at Dansk Folkeparti selvfølgelig er tilhænger af forebyggelse og selvfølgelig er tilhænger af, at man skaffer folk i arbejde, specielt unge, som et af elementerne, der skal sikre, at de ikke kommer ud i en kriminel løbebane.
Men samtidig er vi selvfølgelig også optaget af, at når folk har begået kriminalitet, er det vigtigt, at vi har et retssamfund, som konsekvent og klart markerer over for de kriminelle, at det finder vi os ikke i, og det gør man selvfølgelig ved, at der er en straf for det, der er gjort, og at den straf udmøntes konkret og konsekvent.
Det skal den også gøre, hvis man forsøger at skjule sig under dække af en under 15-årig, altså hvis man benytter sig af en 14-årig til at begå en kriminel handling og det reelt er en bande 16-17-årige, der står for den; så er det vigtigt, at den 14-årige også forstår, at det finder vi os ikke i.
Der kan være nogle ting, der skal diskuteres dér, men det er noget af baggrunden for, at Dansk Folkeparti fremsætter det forslag, som vi gør, om den kriminelle lavalder.
Derfor synes vi selvfølgelig, at en debat som den her i den efterfølgende folketingssamling var en helt naturlig anledning til at prøve at følge Folketingets vedtagelse op og prøve at få noget konkret kød og blod på, hvordan Folketinget har tænkt sig at få nedbragt ventelisterne.
Og derfor fremsatte vi tidligere i dag vores forslag til vedtagelse, som selvfølgelig går ud på at få det offentlige sygehusvæsen til at fungere optimalt.
Og vi tror kun, det er muligt at få de systemændringer igennem i det offentlige sygehusvæsen, som er nødvendige, hvis det offentlige sygehusvæsen ved, at der er et privat sygehusvæsen ved siden af, som er et alternativ, hvis det offentlige sygehusvæsen ikke lever op til det, der er naturligt for borgerne at forvente.
Det er ikke et mål for os at have et privat sygehusvæsen, men det er et mål at have noget, der får det offentlige sygehusvæsen til at fungere optimalt.
Når det så er sagt, og også med det in mente, at det er en proces for os, er det klart, at vi kigger meget velvilligt på det forslag til vedtagelse, som er fremsat af regeringspartierne, for det nye i det forslag i forhold til gældende tilstand er jo, at vi får sat en deadline på, hvornår regeringen skal spille ud med nogle konkrete forslag.
Det har vi ikke i dag.
Det forsøgte vi at få igennem under forespørgselsdebatten i juni.
Dengang kunne det ikke lykkes at få flertal for det, og derfor ser vi selvfølgelig meget positivt på, at det nu kommer ind som et element i det her forslag til vedtagelse. Derfor kan jeg også afslutningsvis meddele, at Dansk Folkeparti vil stemme for det forslag og naturligvis følge det op senere på året, hvis regeringen ikke spiller ud med de konkrete forslag, og så håbe på en konstruktiv debat dér mellem alle Folketingets partier om udmøntningen af det her punkt, så vi for alvor får ventelisterne bragt ned.